જકાર્તા – અહીં રમાતી એશિયન ગેમ્સમાં આજે ભારતે વધુ ત્રણ સિલ્વર મેડલ જીત્યા છે. આ ત્રણેય મેડલ ભારતને એથ્લેટિક્સમાં અને તે પણ ટ્રેક એન્ડ ફિલ્ડ (દોડ)માં મળ્યાં છે. મહિલાઓની 100 મીટરની દોડમાં ઓડિશાનિવાસી દુતી ચંદ બીજા ક્રમે આવી છે. એણે 11.32 સેકંડના સમય સાથે સિલ્વર મેડલ જીત્યો છે. આમ, દુતી ચંદ બની છે એશિયામાં સૌથી ઝડપી દોડનાર બીજા નંબરની મહિલા. આ રેસનો ગોલ્ડ મેડલ જીત્યો છે બેહરીનની ઓડિયોંગ ઈડીડિંગે 11.30 સેકંડ સાથે અને કાંસ્ય ચંદ્રક જીત્યો છે ચીનની વેઈ યોંગલીએ – 11.33 સેકંડના સમય સાથે.